**Dansează fulgii mici de nea**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se joacă micii fulgi de nea

Venind pe la fereastra mea

Apoi valsând se-ndepărtează

Căci ochii triști la geam visează.

În valsul lent se-nvârt încet

Coboară, urcă-n zbor, discret

Și fiecare fulg de nea

Își caută o rămurea

Pe care să se odihnească

Și-n ger cu ea să se unească.

Încet și eu valsez ușor,

De cel ce îl iubesc mi-e dor…

Pervazul geamului-nghețat

De fulgi de nea s-a încărcat

Și rog un fulg mai curajos,

Chiar de va fi anevoios,

Să zboare către el, departe

Să-i spună că nu ne desparte

Distanța, vremea friguroasă…

Iubirea-i calea noastră aleasă !